Christiane Amanpour Maria Heideh (amezaliwa 12 Januari 1958) ni mwanahabari kutoka nchi za Uingereza na Iran. Amanpour ni mtangazaji mkuu wa kimataifa wa kituo cha televisheni cha CNN. Kila siku ana kipindi chake "Amanpour" anapohoji wageni. Amanpour alizaliwa mjini London, England akiwa binti wa mama Mwingereza Patricia Anne Hill na baba Mwajemi Mohammad Taghi Amanpour. Baba yake alitoka Tehran . Amanpour alilelewa Tehran hadi umri wa miaka kumi na moja. Baba yake alikuwa Mwislamu na mama yake alikuwa Mkatoliki. Christiane anaongea tangu utotoni lugha za Kiingereza na Kiajemi na ameolewa na Mmarekani Myahudi. Alisoma shule ya msingi nchini Iran akaendelea na masomo ya sekondari kule Uingereza. Mwaka 1979, baada ya mapinduzi ya Kiislamu, familia ilihamia Uingereza. Christiane alihamia Marekani akasoma uandishi wa habari kwenye Chuo Kikuu cha Rhode Island alipomaliza mwaka 1983. Mnamo 1983, aliajiriwa na CNN kwenye idara ya habari za kimataifa huko Atlanta, Georgia. Alitumwa nje mara ya kwanza kuleta habari za Vita kati ya Iran na Irak ambako alipata sifa nyingi. Baadaye alihamishwa Ulaya alipoangalia anguko la ukomunisti katika nchi za Ulaya Mashariki. 1990 alitumwa tena Mashariki ya Kati alipokuwa mtoa ripoti juu ya Vita ya Ghuba ya 1990/91, kazi iliyomfanya kuwa mashuhuri duniani.